ตระกูล “แสงศาสตรา” ดอดเก็บบิ๊กล็อต RCI รวม 60 ล้านหุ้น จับตารุกคืบแผนควบรวม DCC
ตระกูล "แสงศาสตรา" ดอดเก็บบิ๊กล็อต RCI รวม 60 ล้านหุ้น จับตารุกคืบแผนควบรวม DCC
14 มิ.ย. 2561

ผู้สื่อข่าวรายงานว่า วันนี้มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท โรแยล ซีรามิค อุตสาหกรรม จำกัด (มหาชน) หรือ RCI จำนวน 2 รายการ ปริมาณ 30,000,000 หุ้น มูลค่ารวม 63 ล้านบาท ราคาเฉลี่ย 2.10 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น RCI ปิดตลาดเช้าอยู่ที่ 2.46 บาท ลบ 0.12 บาท หรือ 4.65% ราคาสูงสุดที่ 2.74 บาท ราคาต่ำสุดที่ 2.46 บาท มูลค่าซื้อขายที่ 106.23 ล้านบาท
ทั้งนี้ นายมารุต แสงศาสตรา กรรมการของ RCI และบริษัท ไดนาสตี้เซรามิค จำกัด (มหาชน) หรือ DCC เปิดเผยว่า รายการบิ๊กล็อตหุ้น RCI วันนี้ 30 ล้านหุ้น คิดเป็น 4.86% ของทุนชำระแล้วที่มี 616.84 ล้านหุ้น เป็นการทำดีลซื้อของนายมนต์รัก แสงศาสตรา ซึ่งเป็นกรรมการของ DCC และเป็นกรรมการของ RCI ด้วย
ส่วนกรณีที่มีกระแสข่าวว่า DCC และ RCI จะรวมตัวกันนั้น นายมารุต เปิดเผยว่า “ก็ไม่แน่ตอบได้อย่างไรตอนนี้เราก็มีการบริหารงานร่วมกันอยู่แล้ว”
ขณะที่ข้อมูลแบบรายงานการเปลี่ยนแปลงการถือหลักทรัพย์ของผู้บริหารประจำวันที่ 13 มิ.ย.2561 ระบุว่า เมื่อวันที่ 11 มิ.ย.2561 นายมารุต แสงศาสตรา กรรมการ DCC และ RCI ได้เข้าซื้อบิ๊กล็อตหุ้น RCI ต่อจากนายวิบูลย์ วัชรสุรังค์ จำนวน 30 ล้านหุ้น ที่ราคาเฉลี่ยหุ้นละ 2.10 บาท ขณะที่ปัจจุบัน DCC และ RCI มีการบริหารร่วมกันบางส่วนด้วย